b'\n_START_ARTICLE_\nMogiliavas\n_START_SECTION_\nPavadinimo kilm\xc4\x97\n_START_PARAGRAPH_\nPagal legend\xc4\x85 Mogiliave apie 1301 m. yra mir\xc4\x99s ir palaidotas Hali\xc4\x8do-Volyn\xc4\x97s kunigaik\xc5\xa1tis Levas Danilovi\xc4\x8dius, tod\xc4\x97l ir \xc5\xa1i vietov\xc4\x97 sieta su jo kapaviete bei vadinta "Mogila"._NEWLINE_XVI-XVIII a., kuomet Mogiliavas priklaus\xc4\x97 jungtinei ATR ir siekiant j\xc4\xaf atskirti nuo Podol\xc4\x97je (dabartin\xc4\x97je vakar\xc5\xb3 Ukrainoje) esan\xc4\x8dio Mogiliavo - taip pat ATR miesto, iki 1923 m. jis dar buvo vadinamas Mogiliavu ant Dniepro, o XIX a. - Rusijos imperijos laikais - gubernijos Mogiliavu.\n_START_SECTION_\nIstorija\n_START_PARAGRAPH_\nMogiliavas minimas nuo 1267\xc2\xa0m.\xc2\xa0\xe2\x80\x93 vienas seniausi\xc5\xb3 Kijevo Rusios miest\xc5\xb3. Nuo XIII a. priklaus\xc4\x97 Smolensko, XIV a. prad\xc5\xbeioje\xc2\xa0\xe2\x80\x93 Vitebsko kunigaik\xc5\xa1tystei, nuo XIV a. tre\xc4\x8dio de\xc5\xa1imtme\xc4\x8dio\xc2\xa0\xe2\x80\x93 Lietuvos Did\xc5\xbeiosios Kunigaik\xc5\xa1tyst\xc4\x97s miestas. XIV a. pabaigoje Mogiliavas buvo Lenkijos karalien\xc4\x97s Jadvygos, 1431\xc2\xa0m.\xc2\xa0\xe2\x80\x93 Lietuvos did\xc5\xbeiojo kunigaik\xc5\xa1\xc4\x8dio \xc5\xa0vitrigailos, 1503\xe2\x80\x931513\xc2\xa0m. Lietuvos did\xc5\xbeiojo kunigaik\xc5\xa1\xc4\x8dio Aleksandro \xc5\xbemonos Elenos valda. XIV a.\xc2\xa0\xe2\x80\x93 XVIII a. Mogiliavo seni\xc5\xabnijos, nuo 1589\xc2\xa0m. ir karaliaus stalo ekonomijos centras._NEWLINE_1577\xc2\xa0m. suteiktos Magdeburgo teis\xc4\x97s, Mogiliavas tapo svarbiu tranzitin\xc4\x97s prekybos ir amat\xc5\xb3 miestu\xc2\xa0\xe2\x80\x93 XVI a. pabaigoje \xc4\x8dia veik\xc4\x97 12, XVII a. prad\xc5\xbeioje apie 17 cech\xc5\xb3. XVI a. \xc4\x8dia susik\xc5\xabr\xc4\x97 didel\xc4\x97 \xc5\xbeyd\xc5\xb3 bendruomen\xc4\x97. Mogiliave pos\xc4\x97d\xc5\xbeiaudavo Lietuvos \xc5\xbeyd\xc5\xb3 seimas. Nuo 1634\xc2\xa0m. sta\xc4\x8diatiki\xc5\xb3 vyskupijos, vienintel\xc4\x97s to meto Baltarusijoje, centras. Po XVII a. vidurio kazok\xc5\xb3 sukilim\xc5\xb3 ir 1700\xe2\x80\x931721\xc2\xa0m. \xc5\xa0iaur\xc4\x97s karo Mogiliavas smuko. Po Pirmojo Abiej\xc5\xb3 Taut\xc5\xb3 Respubliko padalijimo 1772\xc2\xa0m. Mogiliav\xc4\x85 u\xc5\xbe\xc4\x97m\xc4\x97 Rusijos imperija. 1772\xe2\x80\x931778\xc2\xa0m. ir 1802\xe2\x80\x931919\xc2\xa0m. Mogiliovo gubernijos, 1778\xe2\x80\x931802\xc2\xa0m. Mogiliavo vietininkyst\xc4\x97s centras. 1782\xe2\x80\x931926\xc2\xa0m. gyvavo Mogiliavo arkivyskupija. 1783\xe2\x80\x931798\xc2\xa0m. mieste buvo jos centras, v\xc4\x97liau arkivyskupas rezidavo Sankt Peterburge. Mogiliavo arkivyskupijos jurisdikcijai priklaus\xc4\x97 visi Rusijos imperijos, i\xc5\xa1skyrus Lenkijos karalyst\xc4\x99, katalikai._NEWLINE_Per Pirm\xc4\x85j\xc4\xaf pasaulin\xc4\xaf kar\xc4\x85 1915\xc2\xa0m. rugpj\xc5\xab\xc4\x8dio\xc2\xa0\xe2\x80\x93 1917\xc2\xa0m. lapkri\xc4\x8dio m\xc4\x97n. Mogiliave veik\xc4\x97 Rusijos imperijos kariuomen\xc4\x97s vyriausiosios vadovyb\xc4\x97s b\xc5\xabstin\xc4\x97, gyveno imperatorius Nikolajus II. 1918\xc2\xa0m. gegu\xc5\xbe\xc4\x97s 10 d. Mogiliav\xc4\x85 okupavo Vokietijos kariuomen\xc4\x97. 1919\xe2\x80\x931924\xc2\xa0m. miestas priklaus\xc4\x97 Rusijos TFSR, nuo 1924\xc2\xa0m.\xc2\xa0\xe2\x80\x93 Baltarusijos TSR. Tarpukario metais spar\xc4\x8diai pl\xc4\x97tota pramon\xc4\x97. Per Antr\xc4\x85j\xc4\xaf pasaulin\xc4\xaf kar\xc4\x85 1941\xe2\x80\x931944\xc2\xa0m. miest\xc4\x85 v\xc4\x97l okupavo Vokietija. Lupalauki\xc5\xb3 koncentracijos stovykloje, Dubrav\xc4\x97l\xc4\x97s gete ir karo belaisvi\xc5\xb3 stovykloje nu\xc5\xbeudyta apie 70 000 \xc5\xbemoni\xc5\xb3. Per kar\xc4\x85 miestas sugriautas; po karo atstatytas. Nuo 1924\xc2\xa0m. rajono, nuo 1938\xc2\xa0m.\xc2\xa0\xe2\x80\x93 ir srities centras\n_START_SECTION_\nLietuviai\n_START_PARAGRAPH_\nXIX a. aplink Mogiliavo miest\xc4\x85 \xc4\xafsik\xc5\xabr\xc4\x97 6 lietuvi\xc5\xb3 kaimai, XXI a. prad\xc5\xbeioje i\xc5\xa1 j\xc5\xb3 liko vienas\xc2\xa0\xe2\x80\x93 Malkava. Per Pirm\xc4\x85j\xc4\xaf pasaulin\xc4\xaf kar\xc4\x85 Mogiliave gyveno evakuot\xc5\xb3 lietuvi\xc5\xb3, veik\xc4\x97 lietuvi\xc5\xb3 mokykla, nukent\xc4\x97jusiems nuo karo \xc5\xa1elpti draugijos \xe2\x80\x9eGr\xc5\xabdas\xe2\x80\x9c skyrius. XXI a. prad\xc5\xbeioje Mogiliavo mieste gyvena lietuvi\xc5\xb3, atvykusi\xc5\xb3 i\xc5\xa1 lietuvi\xc5\xa1k\xc5\xb3 kaim\xc5\xb3, palikuoniai. J\xc5\xb3 r\xc5\xabpes\xc4\x8diu buvo sutvarkytos Mogiliavo lietuvi\xc5\xb3 kapin\xc4\x97s, pastatytas kry\xc5\xbeius. Lituanistini\xc5\xb3 mokykl\xc5\xb3, fakultatyv\xc5\xb3, etnografini\xc5\xb3 ansambli\xc5\xb3 Mogiliave n\xc4\x97ra, su vaikais lietuvi\xc5\xa1kai kalba ir visas religines katalik\xc5\xb3 \xc5\xa1ventes \xc5\xa1ven\xc4\x8dia vyresniosios kartos lietuviai.\n_START_SECTION_\nArchitekt\xc5\xabra\n_START_PARAGRAPH_\nXVII a. vienintelis Lietuvos Did\xc5\xbeiosios Kunigaik\xc5\xa1tyst\xc4\x97s miestas, tur\xc4\x97j\xc4\x99s 3 gynybini\xc5\xb3 sien\xc5\xb3 \xc5\xbeiedus su m\xc5\xabriniais vartais ir bok\xc5\xa1tais: apie pil\xc4\xaf, senamiest\xc4\xaf ir naujamiest\xc4\xaf. Jie XIX a. sunaikinti. I\xc5\xa1liko barokiniai sakraliniai statiniai: kupolin\xc4\x97 \xc5\xa0v. Mikalojaus cerkv\xc4\x97 (1672\xc2\xa0m., interjere puo\xc5\xa1nus pjaustin\xc4\x97tas barokinis ikonostasas), bazilikin\xc4\x97 karmelit\xc5\xb3 \xc5\xa0v. Stanislovo ba\xc5\xbeny\xc4\x8dia (1738\xe2\x80\x931752\xc2\xa0m., klasicistinis fasadas, 1788\xc2\xa0m., interjere sienos ir skliautai puo\xc5\xa1ti freskomis, XVIII a. vid., dail. P. Petrovskis; nuo 1772\xc2\xa0m. katedra)._NEWLINE_Kiti pastatai: \xc5\xa0v. Kazimiero ba\xc5\xbeny\xc4\x8dia (1605\xc2\xa0m., 1810\xc2\xa0m. perstatyta klasicistiniu stiliumi), rotu\xc5\xa1\xc4\x97 (1681\xc2\xa0m., 2008\xc2\xa0m. perstatyta), dvaro r\xc5\xabmai (1762\xe2\x80\x931785\xc2\xa0m.), \xc5\xa0v. Boriso ir Glebo cerkv\xc4\x97 (1869\xc2\xa0m.), neorenesansiniai dramos teatro r\xc5\xabmai (1888\xc2\xa0m.).\n_START_SECTION_\nEkonomika\n_START_PARAGRAPH_\nMogiliavas\xc2\xa0\xe2\x80\x93 upi\xc5\xb3 uostas ir gele\xc5\xbeinkelio mazgas\xc2\xa0\xe2\x80\x93 per Mogiliav\xc4\x85 eina gele\xc5\xbeinkelis ir plentas Sankt Peterburgas (Rusija)\xc2\xa0\xe2\x80\x93 Odesa (Ukraina), gele\xc5\xbeinkelis Maskva\xc2\xa0\xe2\x80\x93 Brestas, plentai \xc4\xaf Minsk\xc4\x85, Homel\xc4\xaf, Vitebsk\xc4\x85. Yra Mogiliavo oro uostas._NEWLINE_I\xc5\xa1pl\xc4\x97tota ma\xc5\xa1in\xc5\xb3 ir transporto priemoni\xc5\xb3 gamyba, juodoji metalurgija, metalo ir medienos apdirbimo, chemijos (dirbtinio pluo\xc5\xa1to, farmacijos), statybini\xc5\xb3 med\xc5\xbeiag\xc5\xb3 (gel\xc5\xbebetonio gamini\xc5\xb3, asfaltbetonio), bald\xc5\xb3, odos, poligrafijos, tekstil\xc4\x97s, siuvimo, avalyn\xc4\x97s, mikrobiologijos, maisto (m\xc4\x97sos, pieno) pramon\xc4\x97.\n_START_SECTION_\nKult\xc5\xabra\n_START_PARAGRAPH_\nYra Dramos, l\xc4\x97li\xc5\xb3, muzikini\xc5\xb3 komedij\xc5\xb3 teatrai, Mogiliavo kra\xc5\xa1totyros muziejus, Mogiliavo etnografijos ir buities muziejus, Baltarusijos dail\xc4\x97s muziejaus filialas. \xc5\xa0v. Nikolajaus cerkv\xc4\x97, statyta XVII a. Parkas (XVIII a.)\n_START_SECTION_\n\xc5\xa0vietimas\n_START_PARAGRAPH_\nYra Mogiliavo universitetas, \xc4\xafkurtas 1918\xc2\xa0m., Mogiliavo Baltarusijos-Rusijos universitetas (buv\xc4\x99s Mogiliavo technikos institutas, \xc4\xafkurtas 1973\xc2\xa0m.), Mogiliavo pedagoginis universitetas, Mogiliavo finans\xc5\xb3 ir ekonomikos institutas.'